Y ri Jesús xelesex cꞌa el pa rachoch ri Caifás,
y xucꞌuex pa palacio riche (rixin) chi xbejach pa rukꞌaꞌ ri aj kꞌatbel tzij ri Pilato rubiꞌ.
Y nimakꞌaꞌ cꞌa tek xbanatej riꞌ.
Y ri ye ucꞌuayon apo riche (rixin) ri Jesús man cꞌa xeꞌoc ta apo ri pa palacio,
ruma chiquiwech riyeꞌ can xajan.
Y chukaꞌ riche (rixin) chi queriꞌ riyeꞌ ma xajan ta cꞌa niquitij ri achique ri nitij chupan ri nimakꞌij pascua.
Y ri Pilato,
ri aj kꞌatbel tzij,
xbeꞌel cꞌa pe y xucꞌutuj cꞌa chique ri ye ucꞌuayon apo riche (rixin) ri Jesús:
¿Achique cꞌa chi tzujunic (sujunic) icꞌamom pe chrij re jun achi reꞌ?
xchaꞌ chique.
Y ri winek ri ye ucꞌuayon apo riche (rixin) ri Jesús chuwech ri aj kꞌatbel tzij,
xquibij chare:
Wi ta re achi reꞌ man ta banoy etzelal,
man ta xokajachaꞌ pan akꞌaꞌ,
xechaꞌ chare.
Yacꞌariꞌ tek ri Pilato,
xubij chique:
Ticꞌuaj chic cꞌa el riyix re achi reꞌ y tikꞌataꞌ tzij pa ruwiꞌ can achiꞌel ri nubij ri iley,
xchaꞌ chique.
Pero ri achiꞌaꞌ israelitas ri cꞌo quikꞌij,
xquibij cꞌa chare:
Riyoj majun kꞌatbel tzij pa kakꞌaꞌ riche (rixin) chi yoj cꞌa riyoj yojbin chi ticamisex jun winek.
Y can yacꞌareꞌ nibanatej ri rubin chic ri Jesús,
chi achique rubanic chi camic ri xtucꞌulwachij el.
Y ri Pilato xoc chic cꞌa apo ri pa rupalacio.
Y xusiqꞌuij (xroyoj) cꞌa ri Jesús y cꞌacꞌariꞌ xucꞌutuj chare:
¿Yit cꞌa riyit ri qui-Rey ri israelitas?
xchaꞌ chare.
Yacꞌa ri Jesús xubij cꞌa chare:
¿Re xacꞌutuj chuwe,
can pan ajolon cꞌa riyit xpe wi,
o xa nicꞌaj chic winek ri ye biyon chawe?
xchaꞌ.
Yacꞌariꞌ tek ri Pilato xubij chare ri Jesús:
Riyin ma yin israelita ta,
xa ye ri awinak y ri principaliꞌ tak sacerdotes ri xejacho awuche (awixin) pa nukꞌaꞌ.
Ruma achique na ri quitzꞌeton chawij.
¿Achique cꞌa ri amac ri abanon chiquiwech?
xchaꞌ chare.
Yacꞌa ri Jesús xubij cꞌa chare ri Pilato:
Riyin ma yin rey ta riche (rixin) chuwech re ruwachꞌulef.
Ruma wi ta riyin yin rey riche (rixin) chuwech re ruwachꞌulef,
quinojel ta ri ye nusamajel,
yetajin ta chic chi chꞌaꞌoj,
riche (rixin) chi ma yijach ta el pa quikꞌaꞌ ri achiꞌaꞌ israelitas ri cꞌo quikꞌij.
Riyin can ma yin rey ta cꞌa riche (rixin) chuwech re ruwachꞌulef.
Pero ri Pilato xubij cꞌa chare ri Jesús:
¿Can yit Rey wi cꞌa riyit?
xchaꞌ.
Y ri Jesús yacꞌariꞌ tek xubij chare:
Jaꞌ (je),
queriꞌ.
Riyin can yin Rey wi achiꞌel ri xabij.
Riyin xinalex riche (rixin) chi nkꞌalajsaj ri kitzij chiquiwech ri winek,
y rumariꞌ tek xipe chuwech re ruwachꞌulef.
Y quinojel cꞌa ri yeniman y ye riche (rixin) chic ri kitzij,
can niquiben wi ri nubij ri nuchꞌabel,
xchaꞌ.
Y ri Pilato xucꞌutuj cꞌa chare ri Jesús:
¿Achique cꞌa riꞌ ri kitzij?
Y tek rubin chic cꞌa ca queriꞌ chare ri Jesús,
ri Pilato xel chic cꞌa el ri chiriꞌ pa rupalacio riche (rixin) chi xbechꞌo chique ri winek israelitas y xubij chique:
Riyin majun achique ta mac nwil ta chrij re jun achi reꞌ.
Pero riyix rucꞌulun chic chiwe chi ronojel junaꞌ chupan ri nimakꞌij pascua,
cꞌo jun preso ri nelesex el pa cárcel.
¿Niwajoꞌ riyix chi riyin ncol el re achi reꞌ ri i-Rey riyix israelitas?
xchaꞌ chique.
Yacꞌa ri winek riꞌ,
can riqꞌui cꞌa ronojel quichukꞌaꞌ xechꞌo apo chare ri Pilato y xquibij cꞌa:
Ya ri Barrabás tawelesaj el y ma ya ta re achi reꞌ,
xechaꞌ.
Y ri Barrabás xa jun alekꞌom.